PRIJEDLOG koji se upućuje u savjetovanje s javnošću


Na temelju članka 15. Zakona o javnoj nabavi („Narodne novine“ br. 120/16, 114/22 i 48/26) i članka 16. Statuta javne ustanove PANORA – Razvojna agencija Požeško-slavonske županije („Požeško-slavonski službeni glasnik“ br. 03/18, 10/24 i 13/24), Upravno vijeće javne ustanove PANORA – Razvojna agencija Požeško-slavonske županije na svojoj _. sjednici dana __. srpnja 2026. godine, donijelo je
PRAVILNIK

O PROVEDBI POSTUPAKA JEDNOSTAVNE NABAVE
u javnoj ustanovi PANORA – Razvojna agencija Požeško-slavonska županija 
GLAVA I.
OPĆE ODREDBE

Članak 1.
U svrhu poštivanja osnovnih načela javne nabave te zakonitog, namjenskog i svrhovitog trošenja proračunskih sredstava, ovim se Pravilnikom uređuje postupak koji prethodi stvaranju ugovornog odnosa za nabavu robe, radova i usluga, procijenjene vrijednosti do praga za primjenu Zakona o javnoj nabavi (u daljnjem tekstu: jednostavna nabava).
U provedbi postupaka jednostavne nabave robe, radova i usluga osim ovog Pravilnika, obvezno je primjenjivati i druge važeće zakonske i podzakonske akte, kao i interne akte, a koji se odnose na pojedini predmet nabave u smislu posebnih zakona.
NAČELA NABAVE

Članak 2.

Naručitelj je u provedbi postupaka jednostavne nabave obvezan poštivati zakonska načela javne nabave, a osobito načela tržišnog natjecanja, jednakog tretmana, zabrane diskriminacije, transparentnosti i razmjernosti.

Načelo tržišnog natjecanja primjenjuje se na način da Naručitelj, kad god je to moguće i razumno s obzirom na predmet nabave, osigurava sudjelovanje većeg broja gospodarskih subjekata, osobito:

· upućivanjem poziva na dostavu ponuda većem broju gospodarskih subjekata,

· javnom objavom postupka jednostavne nabave kada je to propisano ovim Pravilnikom,

· izbjegavanjem neopravdanih tehničkih specifikacija ili uvjeta koji bi mogli neopravdano ograničiti tržišno natjecanje.

Načelo jednakog tretmana i zabrane diskriminacije primjenjuje se na način da Naručitelj svim gospodarskim subjektima osigurava jednake uvjete sudjelovanja u postupku jednostavne nabave, osobito:

· dostavljanjem istih informacija svim zainteresiranim gospodarskim subjektima,

· objavom pojašnjenja i dopuna dokumentacije o nabavi na način koji osigurava da su dostupne svim gospodarskim subjektima pod jednakim uvjetima,

· izbjegavanjem tehničkih specifikacija ili uvjeta koji neopravdano pogoduju određenom gospodarskom subjektu.

Načelo transparentnosti primjenjuje se osiguravanjem jasnoće i dostupnosti informacija o postupku jednostavne nabave, osobito kroz:

· jasno i nedvojbeno definiranje predmeta nabave i uvjeta postupka u pozivu na dostavu ponuda,

· pravodobno davanje pojašnjenja ili dopuna dokumentacije o nabavi,

· dokumentiranje svih radnji u postupku jednostavne nabave,

· javnu objavu postupaka jednostavne nabave kada je to propisano ovim Pravilnikom.
Prilikom provedbe postupaka uvijek se mora poštivati načelo razmjernosti što znači da svi zahtjevi prema gospodarskim subjektima kao i sve obveze dokumentiranja moraju biti razmjerni vrijednosti i složenosti predmeta nabave.
SPREČAVANJE SUKOBA INTERESA

Članak 3.

Naručitelj je u postupcima jednostavne nabave obvezan poduzimati mjere za sprječavanje, prepoznavanje i uklanjanje sukoba interesa sukladno odredbama Zakona o javnoj nabavi (dalje u tekstu: Zakon).

Pri provjeri i sprječavanju sukoba interesa Naručitelj uzima u obzir odnos osoba koje sudjeluju u planiranju, pripremi, provedbi, pregledu, ocjeni, odlučivanju i praćenju izvršenja nabave prema ponuditelju, članu zajednice gospodarskih subjekata, podugovaratelju te drugom subjektu na čiju se sposobnost ponuditelj oslanja.

Odmah po saznanju, osobe iz prethodnog stavka dužne su obavijestiti Ravnatelja o svakoj okolnosti koja bi mogla predstavljati sukob interesa kako bi se isti na vrijeme otklonio.   

Ukoliko je Ravnatelj u sukobu interesa izuzet će se od postupanja i dati posebnu punomoć nekom od zaposlenika Ustanove koji na drugi način ne sudjeluje u provođenju postupka jednostavne nabave.
PREDMET NABAVE I PROCIJENJENA VRIJEDNOST
Članak 4.
U postupcima jednostavne nabave, predmet nabave se mora opisati na jasan, nedvojben, potpun i na način koji osigurava usporedivost ponuda u pogledu uvjeta i zahtjeva koji su postavljeni.

Opis predmeta nabave ne smije pogodovati određenom gospodarskom subjektu.

U opisu predmeta nabave navode se sve okolnosti koje su značajne za izvršenje ugovora, a time i za izradu ponude. 
Predmet nabave se određuje na način da predstavlja tehničku, tehnološku, oblikovnu, funkcionalnu i objektivno odredivu cjelinu.

Članak 5.

Procijenjena vrijednost nabave mora biti valjano određena u trenutku početka postupka jednostavne nabave. 
Izračunavanje procijenjene vrijednosti nabave temelji se na ukupnom iznosu, bez poreza na dodanu vrijednost (PDV-a), uključujući sve opcije i moguća obnavljanja ugovora.
Višekratno naručivanje istovrsnih roba, usluga ili radova s istim gospodarskim subjektom ne smije se koristiti radi izbjegavanja primjene viših vrijednosnih pragova iz ovog Pravilnika.

Odvojeni postupci za povezane potrebe dopušteni su ako za to postoje objektivni razlozi, osobito ako se radi o različitim projektima ili različitim izvorima financiranja, a koji nisu usmjereni na izbjegavanje primjene odgovarajućeg financijskog praga.

POKRETANJE I  PRIPREMA POSTUPKA JEDNOSTAVNE NABAVE
Članak 6.
Priprema i provedba nabave procijenjene vrijednosti jednake ili manje od 15.000,00 eura bez PDV-a provode se sukladno članku 9. i 10. ovog Pravilnika.

Pripremu i provedbu jednostavne nabave procijenjene vrijednosti veće od 15.000,00 eura bez PDV-a, a manje od praga za primjenu Zakona, provodi Stručno povjerenstvo za provedbu postupka jednostavne nabave (u daljnjem tekstu: Povjerenstvo) koje se sastoji od najmanje dvije ovlaštene osobe, od kojih najmanje jedna mora imati važeći certifikat iz javne nabave, a koje imenuje Ravnatelj internom odlukom za svaki pojedini postupak.
Obveze i ovlasti Povjerenstva su:

· priprema  postupka  jednostavne nabave:  dogovor  oko  uvjeta  vezanih  uz predmet  nabave,  potrebnog  sadržaja  dokumentacije/uputa  o nabavi,  tehničkih  specifikacija,  ponudbenih  troškovnika  i  ostalih  dokumenata  vezanih  uz  predmetnu nabavu; 
· provedba postupka jednostavne nabave: slanje Poziva na dostavu ponuda gospodarskim subjektima na dokaziv način, otvaranje pristiglih ponuda, sastavljanje zapisnika o otvaranju, pregledu i ocjena ponuda, rangiranje ponuda sukladno kriteriju za odabir ponuda, prijedlog za odabir najpovoljnije ponude sukladno kriteriju za odabir i uvjetima propisanim dokumentacijom/uputama za dodjelu ugovora ili poništenje postupka.
ANALIZA TRŽIŠTA

Članak 7.

Prije pokretanja postupka jednostavne nabave Naručitelj može provesti analizu tržišta radi utvrđivanja procijenjene vrijednosti nabave, dostupnosti robe, usluga ili radova na tržištu te pripreme dokumentacije o nabavi.

Analiza tržišta može uključivati:

· prikupljanje informacija o tržišnim cijenama,

· pregled javno dostupnih kataloga, cjenika i internetskih stranica,

· prikupljanje informacija od gospodarskih subjekata ili drugih relevantnih izvora.

   Podaci prikupljeni analizom tržišta dokumentiraju se u bilješci ili drugom odgovarajućem dokumentu koji se prilaže dokumentaciji postupka jednostavne nabave ili u zapisniku o pregledu i ocjeni ponuda.
 Predmnijeva se da je analiza tržišta provedena ako se nabava provodi u sklopu projekta koji je prijavljivan na javni poziv. 
PRAVNI OBLICI SUDJELOVANJA GOSPODARSKIH SUBJEKATA U POSTUPKU

Članak 8.
U postupcima jednostavne nabave gospodarski subjekt može sudjelovati samostalno, kao član zajednice gospodarskih subjekata, uz podugovaratelje ili oslanjanjem na sposobnost drugih subjekata.

Naručitelj može u pozivu na dostavu ponuda zatražiti podatke o:

· članovima zajednice gospodarskih subjekata,

· dijelu ugovora koji se namjerava dati u podugovor,

· subjektima na čiju se sposobnost gospodarski subjekt oslanja.

Na pitanja koja se odnose na zajednicu gospodarskih subjekata, podugovaratelje i oslanjanje na sposobnost drugih subjekata, na odgovarajući način se primjenjuju načela i svrha odredbi Zakona.
GLAVA II.
PROVEDBA POSTUPKA JEDNOSTAVNE NABAVE PROCIJENJENE VRIJEDNOSTI JEDNAKE ILI MANJE OD 15.000,00 EURA, BEZ PDV-a
Članak 9.
Nabava radova, roba i usluga procijenjene vrijednosti jednake ili manje od 15.000,00 eura bez PDV-a, provodi se izdavanjem narudžbenice ili zaključivanjem ugovora s jednim gospodarskim subjektom po vlastitom izboru ili prihvaćanjem dane ponude. 
Narudžbenica u pravilu sadrži podatke o: 

1. izdavatelju narudžbenice
2. predmetu nabave, jediničnoj mjeri, količini, jediničnoj cijeni te ukupnoj cijeni 
3. roku i mjestu isporuke, načinu i roku plaćanja,
4. gospodarskom subjektu-dobavljaču,
5. te potpis i pečat ovlaštene osobe. 
Narudžbenicu potpisuje Ravnatelj, a u pojedinim slučajevima narudžbenicu potpisuje druga osoba koja za to dobije dopuštenje ravnatelja.

Ugovor obvezno sadrži podatke o ugovorenim stranama koje sklapaju ugovor, mjestu sklapanja ugovora, predmetu ugovora, cijeni i ostalim bitnim sastojcima ugovora sukladno Zakonu o obveznim odnosima.
Članak 10.

Radove, robu i usluge procijenjene vrijednosti manje od 1.000,00 eura može se naručiti izravno kod izvršitelja radova, prodavatelja robe ili izvršitelja usluge.  
GLAVA III.
PROVEDBA POSTUPKA JEDNOSTAVNE NABAVE 
PUTEM MODULA JEDNOSTAVNE NABAVE NA EOJN
Članak 11.
Nabavu radova, roba i usluga procijenjene vrijednosti veće od 15.000,00 EUR-a bez PDV-a, a manje od praga za obvezanu provedbu postupak jednostavne nabave putem javne objave u modulu jednostavne nabave EOJN RH, Naručitelj provodi slanjem Poziv na dostavu ponuda na adresu najmanje 3 (tri) gospodarska subjekta po vlastitom izboru putem modula jednostavne nabave na EOJN. 

Poziv na dostavu ponuda u pravilu sadrži: naziv Naručitelja, opis predmeta nabave i troškovnik, procijenjenu vrijednost nabave, kriterij za odabir ponude, uvjete i zahtjeve koje ponuditelji trebaju ispuniti (ako se traže), rok za dostavu ponude (datum i vrijeme), način dostavljanja ponuda, adresu na koje se ponude dostavljaju, internetsku adresu ili adresu na kojoj se može preuzeti dodatna dokumentacija o nabavi ako je potrebno, kontakt osobu, broj telefona i adresu elektroničke pošte.

Rok  za  dostavu  ponuda  mora biti primjeren predmetu nabave i ne smije biti kraći od  5  (pet) dana  od  dana  upućivanja, odnosno objavljivanja Poziva, osim u opravdanim slučajevima.

Za odabir ponude je dovoljna (1) jedna pristigla ponuda koja udovoljava svim traženim uvjetima Naručitelja.

Članak 12.

Članovi Povjerenstva za provedbu postupka iz prethodnog članka, ovlašteni su samostalno postupati poštujući načela iz ovog Pravilnika i Zakona te postupovno mogu, na odgovarajući način koristiti pravila za postupak iz Glave IV. ovog Pravilnika. 

Članak 13.

Iznimno od čl. 11., Ravnatelj može odlučiti da se Poziv na dostavu ponude može se poslati jednom gospodarskom subjektu i s kraćim rokom za dostavu ponuda, ako je riječ o žurnoj ili neodgodivoj nabavi.

Žurna ili neodgodiva jednostavna nabava je ona u kojoj postoje okolnosti koje Naručitelj nije mogao unaprijed predvidjeti niti na njih utjecati, a zbog kojih bi provedba redovitog postupka onemogućila pravodobno izvršenje obveza Naručitelja ili uzrokovala štetu u obavljanju njegove djelatnosti. Primjena pojednostavljenog postupanja zbog žurnosti ne oslobađa Naručitelja obveze poštivanja načela ekonomičnog i svrhovitog trošenja sredstava, obveze izbjegavanja sukoba interesa i obveze odgovarajućeg dokumentiranja provedene nabave.
PROVEDBA POSTUPKA JEDNOSTAVNE NABAVE 
PUTEM JAVNE OBJAVE U MODULU JEDNOSTAVNE NABAVE NA EOJN

Članak 14.

Nabavu radova, roba i usluga procijenjene vrijednosti veće od praga za obvezanu provedbu postupak jednostavne nabave putem javne objave u modulu jednostavne nabave EOJN RH, do praga za provedbu postupaka javne nabave, Naručitelj provodi postupak jednostavne nabave putem javne objave u modulu jednostavne nabave EOJN RH, osim u slučajevima iznimaka propisanih Zakonom.

Poziv na dostavu ponuda najmanje sadrži: naziv Naručitelja, opis predmeta nabave i troškovnik, procijenjenu vrijednost nabave, kriterij za odabir ponude, uvjete i zahtjeve koje ponuditelji trebaju ispuniti (ako se traže), rok za dostavu ponude (datum i vrijeme), način dostavljanja ponuda, adresu na koje se ponude dostavljaju, internetsku adresu ili adresu na kojoj se može preuzeti dodatna dokumentacija o nabavi ako je potrebno, kontakt osobu, broj telefona i adresu elektroničke pošte.

Rok  za  dostavu  ponuda  mora biti primjeren predmetu nabave i ne smije biti kraći od  5 (pet) dana od dana upućivanja, odnosno objavljivanja Poziv na dostavu ponude, osim u opravdanim slučajevima.

Za odabir ponude je dovoljna 1 (jedna) pristigla ponuda koja udovoljava svim traženim uvjetima Naručitelja.

Članak 15.

Postupak iz prethodnog članka članovi Povjerenstva ovlašteni su samostalno postupati poštujući načela iz ovog Pravilnika i Zakona te postupovno mogu, na odgovarajući način koristiti pravila za postupak iz Glave IV. ovog Pravilnika i, na odgovarajući način iz Zakona. 

GLAVA IV.

KRITERIJI ODABIRA, OSNOVE ZA ISKLJUČENJE I JAMSTVA

Članak 16.
Naručitelj u Pozivu na dostavu ponuda (dalje Poziv) može odrediti kriterije za odabir koje ponuditelj mora dokazati kao i načine dokazivanja te osnove za isključenje ponuditelja. 

Naručitelj u Pozivu može odrediti kriterije za odabir gospodarskog subjekta za  obavljanje profesionalne djelatnosti, financijske sposobnosti te uvjete tehničke i stručne sposobnosti.

Naručitelj nije obvezan tražiti dokumentaciju za dokazivanje uvjeta ako, uzimajući u obzir vrijednost nabave i predmet nabave, procijeni da je to razmjerno. Takva procjena ne mora biti posebno obrazložena, ali Naručitelj može u zapisniku o pregledu i ocjeni ponuda kratko evidentirati razloge.

Svi dokumenti koje Naručitelj traži, ponuditelji mogu dostaviti u neovjerenoj preslici, a Naručitelj može zatražiti uvid u originale dostavljenih dokumenata. Neovjerenom preslikom smatra se i neovjereni ispis elektroničke isprave.
Članak 17.

U postupcima jednostavne nabave Naručitelj može, kada je to primjereno predmetu nabave, na odgovarajući način, uz poštivanje načela javne nabave, primijeniti pojedine institute iz Zakona kao što su pojašnjenje i upotpunjavanje ponude, ispravak računske pogreške, provjera neuobičajeno niske ponude.

Primjena instituta iz stavka 1. ovoga članka odnosi se na svrhu i način postupanja, dok se rokovi i druga procesna pravila primjenjuju sukladno odredbama ovoga Pravilnika.

Članak 18.
Naručitelj u postupku jednostavne nabave može od gospodarskih subjekata tražiti jamstvo za ozbiljnost ponude, jamstvo za uredno ispunjenje ugovora, jamstvo za otklanjanje nedostataka u jamstvenom roku i jamstvo o osiguranju za pokriće odgovornosti iz djelatnosti, za koje se na odgovarajući način primjenjuju odredbe Zakona.

OTVARANJE, PREGLED I OCJENA PONUDA

Članak 19.
Ponuditelji moraju dostaviti svoje ponude najkasnije do isteka roka za dostavu ponuda, bez obzira na način dostave. 
Povjerenstvo ponude otvara u roku od 3 (tri) dana od isteka roka za dostavu ponuda.
Povjerenstvo pregledava i ocjenjuje ponude na temelju uvjeta i zahtjeva iz Poziva.
O otvaranju, pregledu i ocjeni ponuda Povjerenstvo sastavlja Zapisnik o otvaranju, pregledu i ocjeni ponuda. 

KRITERIJ ZA ODABIR PONUDE

Članak 20.
Kriterij za odabir ponude je najniža cijena ili ekonomski najpovoljnija ponuda sukladno ponderima određenim u Pozivu. 
Naručitelj uspoređuje cijene ponuda bez poreza na dodatnu vrijednost.

DONOŠENJE OBAVIJESTI O ODABIRU ILI PONIŠTENJE POSTUPKA

Članak 21.
Naručitelj na osnovi rezultata pregleda i ocjene ponuda donosi Obavijest o odabiru najpovoljnije ponude odnosno ponuditelja s kojim će sklopiti ugovor o jednostavnoj nabavi.

Obavijest o odabiru najpovoljnije ponude obvezno sadrži:

· podatke o Naručitelju,

· predmet nabave za koje se donosi obavijest,

· naziv ponuditelja čija je ponuda odabrana za sklapanje ugovora o nabavi,

· razloge odbijanja ili isključenja ponuda,

· datum donošenja i potpis odgovorne osobe. 
Obavijest o odabiru najpovoljnije ponude s preslikom Zapisnika o otvaranju, pregledu i ocjeni ponuda Naručitelj je obvezan bez odgode istovremeno dostaviti svakom ponuditelju na dokaziv način.
Rok za donošenje Obavijesti o odabiru najpovoljnije ponude iznosi 30 dana od dana isteka roka za dostavu ponuda.

Naručitelj objavom Obavijesti o odabiru najpovoljnije ponude odnosno njenom izvršenom dostavom na dokaziv način stječe uvjete za dodjelu ugovora o nabavi.

Članak 22.
Naručitelj zadržava pravo poništiti postupak jednostavne nabave prije ili nakon roka za dostavu ponuda.
Rok za donošenje Obavijesti o poništenju postupka jednostavne nabave iznosi 30 dana od isteka roka za dostavu ponuda. 
Obavijest o poništenju postupka jednostavne nabave Naručitelj je obvezan bez odgode istovremeno dostaviti svakom ponuditelju na dokaziv način.
PRIGOVOR

Članak 23.
Temeljem članka 15. Zakona, gospodarski subjekt koji ima ili je imao pravni interes za dobivanje ugovora o jednostavnoj nabavi procijenjene vrijednosti veće od 15.000,00 eura, a kojemu je u postupku dodjele te nabave mogla ili je nastala šteta, može Naručitelju podnijeti prigovor na radnje Naručitelja u postupku jednostavne nabave.

Prigovor se podnosi u pisanom obliku i dostavlja Ravnatelju u roku od 3 radna dana od dana slanja ili objavljivanja Obavijesti o odabiru/poništenju.
Ako Ravnatelj utvrdi da je prigovor u cijelosti osnovan, donosi odluku o osnovanosti prigovora te će naložiti Povjerenstvu da ponovno provede postupak pregleda i ocjene ponuda, a ukoliko to nije moguće istovremeno s odlukom o prigovoru donijet će i odluku o poništenju postupka nabave. Istovremeno, Ravnatelj donosi i odluku o raskidu ugovora o jednostavnoj nabavi, ukoliko je isti sklopljen.
Ukoliko Ravnatelj ne udovolji prigovoru u cijelosti, bez odgode ga dostavlja na postupanje Upravnom vijeću koje o opravdanosti prigovora mora odlučiti žurno, a najkasnije u roku od 15 dana. Prilikom odlučivanja Upravno vijeće je slobodno u načinu na koji će odlučiti o prigovoru, a može na sjednicu pozvati i članove Povjerenstva da se o prigovoru usmeno ili pisano očituju te nakon toga donosi odluke u skladu s načelom razmjernosti.

Upravno vijeće prigovor može odbaciti; odbiti kao neosnovan; u cijelosti ga ili djelomično prihvatiti te naložiti Povjerenstvu da ponovno provede postupak pregleda i ocjene ponuda, a ukoliko to nije moguće istovremeno s odlukom o prigovoru donijet će i odluku o poništenju postupka nabave ukoliko nije sklopljen ugovor o jednostavnoj nabavi.
Ukoliko Upravno vijeće djelomično ili u cijelosti prihvati prigovor, a ugovor o jednostavnoj nabavi je sklopljen, to je opravdan razlog za jednostran raskid ugovora. O raskidu ugovora odlučuje Ravnatelj uzimajući u obzir narav povreda, stupanj izvršenosti ugovora i načelo razmjernosti.  Ukoliko se ugovor raskida, donijet će se i odluka o poništenju postupka. Ukoliko se ugovor ne raskida, predložit će gospodarskom subjektu čiji prigovor je bio opravdan, sporazum o naknadi štete, vodeći računa o načelu razmjernosti i visini dokazive štete (izmakle koristi).  
SKLAPANJE UGOVORA O NABAVI

Članak 24.

Nakon odabira najpovoljnije ponude potpisuje se ugovor ili izdaje narudžbenica koja sadrži sve bitne elemente ugovora, u roku od 30 dana od dana isteka roka za izjavljivanje prigovora, odnosno 30 dana od dana donošenja odluke upravnog vijeća po prigovoru. 
Iznimno, ovlaštena osoba može ugovor potpisati ili narudžbenicu izdati i odmah po dostavi Obavijesti o odabiru najpovoljnije ponude, ako procjeni da je to u skladu s načelom razmjernosti, posebno ako bi Naručitelj mogao pretrpjeti štetu.  

Ako odabrani ponuditelj odbije potpisati ugovor ili ga ne potpiše ugovor u roku iz stavka 1. ovog članka, a ne zatraži produljenje roka, ovlaštena osoba će izmijeniti odluku o odabiru na način da odabere sljedeću najpovoljniju ponudu, a ako takvih više poništit će postupak i donijeti odluku o pokretanju novog postupka. 
Naručitelj može Ponuditelja iz prethodnog stavka 1. isključiti iz svih ili dijela postupaka jednostavne nabave koje provodi, na razdoblje do 12 mjeseci od donošenja odluke o izmjeni o odabiru. 
GLAVA V.

IZUZEĆE OD PRIMJENE PRAVILNIKA

Članak 25.
Ovaj Pravilnik ne primjenjuje se na:

· plaćanje kotizacija za sudjelovanje na stručnim skupovima, konferencijama, seminarima i drugim stručnim događanjima, 

· 
troškove službenih putovanja, uključujući troškove smještaja, prijevoza i dnevnice, koji se podmiruju sukladno posebnim propisima, 

· 
pretplate na stručnu literaturu, baze podataka, časopise i elektroničke publikacije, ako se nabavljaju izravno od izdavača ili ovlaštenog distributera, 

· nabave koje podliježu isključivim pravima

· na slučajeve izuzetka propisane Zakonom.
PRIJELAZNE I ZAVRŠNE ODREDBE

Članak 26.
Ovaj Pravilnik stupa na snagu i primjenjuje od 01. rujna 2026. godine, a objavit će se na mrežnim stranicama Naručitelja i Elektronskom oglasniku javne nabave.
Stupanjem na snagu ovog Pravilnika prestaje važiti Pravilnik (KLASA: 012-04/18-01/05, URBROJ: 2177/1-09-01-18-01 od 09. srpnja 2018. godine). 

Postupci započeti do stupanja na snagu ovoga Pravilnika nastavit će se i dovršiti prema odredbama Pravilnika iz 2018. godine.
PREDSJEDNICA:

____________________

mr.sc. Sunčica Bajić
KLASA:    
URBROJ:  
Požega,  
OBRAZLOŽENJE

Zakon o izmjenama i dopunama Zakona o javnoj nabavi objavljen je u Narodnim novinama broj 48/26, a stupio je na snagu 16. svibnja 2026. godine. Iznimno, pojedine odredbe koje se odnose na provedbu jednostavne nabave te digitalnu razmjenu ugovora putem EOJN RH stupaju na snagu 1. rujna 2026. godine.

Opći akti kojima se uređuju pravila, uvjeti i postupci jednostavne nabave te planovi nabave moraju se uskladiti s odredbama istog Zakona do 16. kolovoza 2026. godine, te je stoga potrebno donijeti novi Pravilnik o  provedbi postupaka jednostavne nabave.

Sukladno članku 11. Zakona o pravu na pristup informacijama („NN“ 25/13, 85/15 i 69/22) Razvojna agencija PANORA objavljuje na javno savjetovanje Pravilnik o provedbi postupaka jednostavne nabave u javnoj ustanovi PANORA – Razvojna agencija Požeško-slavonske županije na rok od 30 dana.
Novim Pravilnikom usklađuju se provedba postupka jednostavne nabave sa Zakonom o javnoj nabavi, uređuju se pravila koja se odnose na pragove za provedbu pojedinih postupaka jednostavne nabave, pravila o sprječavanju, prepoznavanju i uklanjanju sukoba interesa, o osiguranju pravne zaštite gospodarskim subjektima i proširuje se mogućnost primjene elektroničkih sredstava komunikacije, a sve u cilju veće transparentnosti i daljnje digitalizacije jednostavne nabave.   

